శని వజ్రపఞ్జర కవచమ్

నీలామ్బరో నీలవపుః కిరీటీ
గృధ్రస్థితాస్త్రకరో ధనుష్మాన్ |
చతుర్భుజః సూర్యసుతః ప్రసన్నః
సదా మమస్యాద్వరదః ప్రశాన్తః ||

బ్రహ్మా ఉవాచ |

శృణుధ్వం ఋషయః సర్వే శని పీడాహరం మహత్ |
కవచం శనిరాజస్య సౌరైరిదమనుత్తమమ్ ||

కవచం దేవతావాసం వజ్ర పఞ్జర సంఙ్గకమ్ |
శనైశ్చర ప్రీతికరం సర్వసౌభాగ్యదాయకమ్ ||

అథ శ్రీ శని వజ్ర పఞ్జర కవచమ్ |

ఓం శ్రీ శనైశ్చరః పాతు భాలం మే సూర్యనన్దనః |
నేత్రే ఛాయాత్మజః పాతు పాతు కర్ణౌ యమానుజః || ౧ ||

నాసాం వైవస్వతః పాతు ముఖం మే భాస్కరః సదా |
స్నిగ్ధకణ్ఠశ్చ మే కణ్ఠం భుజౌ పాతు మహాభుజః || ౨ ||

స్కన్ధౌ పాతు శనిశ్చైవ కరౌ పాతు శుభప్రదః |
వక్షః పాతు యమభ్రాతా కుక్షిం పాత్వసితస్తథా || ౩ ||

నాభిం గ్రహపతిః పాతు మన్దః పాతు కటిం తథా |
ఊరూ మమాన్తకః పాతు యమో జానుయుగం తథా || ౪ ||

పాదౌ మన్దగతిః పాతు సర్వాఙ్గం పాతు పిప్పలః |
అఙ్గోపాఙ్గాని సర్వాణి రక్షేన్ మే సూర్యనన్దనః || ౫ ||

ఫలశ్రుతిః

ఇత్యేతత్కవచమ్ దివ్యం పఠేత్సూర్యసుతస్య యః |
న తస్య జాయతే పీడా ప్రీతో భవతి సూర్యజః ||

వ్యయజన్మద్వితీయస్థో మృత్యుస్థానగతోపివా |
కలత్రస్థో గతోవాపి సుప్రీతస్తు సదా శనిః ||

అష్టమస్థో సూర్యసుతే వ్యయే జన్మద్వితీయగే |
కవచం పఠతే నిత్యం న పీడా జాయతే క్వచిత్ ||

ఇత్యేతత్కవచం దివ్యం సౌరేర్యన్నిర్మితం పురా |
ద్వాదశాష్టమజన్మస్థదోషాన్నాశయతే సదా |
జన్మలగ్నస్థితాన్ దోషాన్ సర్వాన్నాశయతే ప్రభుః ||

ఇతి శ్రీ బ్రహ్మాణ్డపురాణే బ్రహ్మనారదసంవాదే శనివజ్రపఞ్జర కవచం సమ్పూర్ణమ్ ||

Web Url: http://www.vignanam.org/veda/shani-vajrapanjara-kavacham-shuddhatelugu.html